I link alle concordanze si evidenziano comunque al passaggio
Mimì a no canta ciù, Mimì a no rie:
Secca, giana, co-i êuggi a mëze masche...
ûnn'ombra:.... ah, quelle moen, con quelle die
gianche, nervose!... no fan ciù de frasche:
Mimì a no canta ciù, Mimì a no rie.
A lasciâ o letto, ma pe andâ a Staggen,
scordâ da tûtti: povia cäa passoeta
che riendo ti cantavi coscì ben
a canson dell'amô con o tò poeta,
ti lasciæ o letto, ma pe andâ a Staggen!
A-o poeta e rimme ti ghë davi ti
co-i tò baxi e a tò voxe e co-i tò rissi:
pe lê poexia voeiva dî Mimì,
Mimì con tûtti i sò belli capriççi...
a-o poeta e rimme ti ghë davi ti.
Chì, sto Mazzo passôu, pe sti sentê
mæximi e pe ste ville e pe ste crêuze,
che festa e che allegria, soli, mi e lê,
in mezo a tanto sô, con tante rêuze!
l'ëa sto Mazzo, ëan sti mæximi sentê.
Aoa, no gh'é ûnn-a sciô: – Mimì a l'aspëta
due brocche de viovetta: – ogni pittin
c'ûn fî de voxe a ciamma o poeta, e o poeta
o-e çerca là in ti proei, pe-i terrapin
dove gh'é ciù assoiggiôu:.... Mimì a l'aspëta.
O trêuva dö-træ brocche zù de lì
pe ûn zerbo, dove ghe dà ûn pö de sô:
oh, e mæ viovette cäe! – sospïa Mimì –
a-o cädo, in sen, conservan ciù l'ödô...
e a dixe moîndo: son... tûtte de... Mì...
ita_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lmo_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn